Diari Oficial de la Generalitat Valenciana


Sumari del DOGV 5276, del 08-06-2006 (2006/6279)

RESOLUCIO de 24 de maig de 2006, del director general de Relacions amb les Corts i Secretariat del Govern de la Presidència de la Generalitat Valenciana, per la qual es disposa la publicació de l'Acord Marc de col·laboració entre l'Agència Valenciana de Salut de la Conselleria de Sanitat i la Fundació de la Comunitat Valenciana Centre d'Investigació Príncep Felip.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5276

Data del DOGV
:   08-06-2006

Secció del DOGV
:   III. CONVENIS I ACTES - A) CONVENIS INTERADMINISTRATIUS

Número del document
:   2006/6279


Data del document
:   24-05-2006

Organisme emissor
:   Presidència de la Generalitat

Tipus de document
:   Resolució

Descriptors 

:   * Agència Valenciana de Salut
    * investigació científica
    * cooperació administrativa
    * fundació
    * administració local

RESOLUCIO de 24 de maig de 2006, del director general de Relacions amb les Corts i Secretariat del Govern de la Presidència de la Generalitat Valenciana, per la qual es disposa la publicació de l'Acord Marc de col·laboració entre l'Agència Valenciana de Salut de la Conselleria de Sanitat i la Fundació de la Comunitat Valenciana Centre d'Investigació Príncep Felip. [2006/6279]  
Subscrit, després de la tramitació prèvia reglamentària, entre l'Agència Valenciana de Salut de la Conselleria de Sanitat i la Fundació de la Comunitat Valenciana Centre d'Investigació Príncep Felip, el 27 de març de 2006, un Acord Marc de col·laboració, i en compliment del que establix l'article 3.4 del Decret 20/1993, de 8 de febrer, del Govern Valencià, cal publicar en el Diari Oficial de la Generalitat Valenciana l'esmentat Acord, que ha quedat inscrit en el Registre de Convenis amb el número 0310/2006, i que figura com a annex d'esta resolució.  
València, 24 de maig de 2006.. El director general de Relacions amb les Corts i Secretariat del Govern: Antonio V. Peral Villar.  
ACORD MARC DE COL·LABORACIÓ ENTRE L'AGÈNCIA VALENCIANA DE SALUT DE LA CONSELLERIA DE SANITAT I LA FUNDACIÓ DE LA COMUNITAT VALENCIANA CENTRE D'INVESTIGACIÓ PRÍNCEP FELIP  
València, 27 de març de 2006  
reunits  
D'una part, el Sr. Manuel Cervera Taulet, director gerent de l'Agència Valenciana de Salut, en endavant AVS, facultat per a la firma del present conveni per raó de l'Acord de 21 de desembre de 2005, de delegació de competències del Consell d'Administració de l'Agència Valenciana de Salut, DOGV núm. 5.209 d'1 de març de 2006, segons que disposa l'article 6 del Decret 25/2005, de 4 de febrer, del Consell de la Generalitat, pel qual s'aproven els Estatuts reguladors de l'Agència Valenciana de Salut.   
I d'una altra part, el Sr. Rubén Moreno Palanques, com a director general de la Fundació de la Comunitat Valenciana Centre d'Investigació Príncep Felip, en endavant CIPF, actuant en nom i representació de la fundació, fent ús de les atribucions que té conferides en escriptura autoritzada davant del notari del Col·legi de València, Sr. Salvador Alborch Domínguez, el dia 31 de gener de 2003, amb el número 327 del seu protocol.  
Ambdues parts es reconeixen mútuament plena capacitat per a subscriure el present acord marc de cooperació, i per a això   
Exposen  
1. Que l'AVS realitza programes d'investigació biomèdica en els hospitals i altres centres sanitaris dependents i que està interessada a establir relacions de col·laboració amb altres institucions de la Comunitat Valenciana que porten a terme fins semblants.  
2. Que la Fundació De La Comunitat Valenciana Centre D'investigació Príncep Felip, en endavant CIPF, en el patronat de la qual participa d'una forma decisiva l'AVS, té com a objecte fonamental el foment de la investigació en relació amb la Medicina Regenerativa, Trasplantaments, Genòmica i Farmacoproteòmica i la Biomedicina i tot això amb una especial orientació cap a la seua aplicació clínica, basant-se en la disponibilitat de la més alta tecnologia científica en estos camps.   
3. Que els centres sanitaris dependents de l'AVS i la CIPF estan d'acord a establir una col·laboració en els camps científics i tecnològics d'interés comú, incloent la participació en projectes conjunts, tant d'àmbit nacional com internacional.   
Tenint en compte tot això que s'ha exposat, l'AVS i la CIPF   
Convenen  
Reforçar les relacions, unir esforços i establir normes àmplies d'actuació que canalitzen i incrementen, dins d'un marc preestablit, les accions de col·laboració que estimen oportunes.   
I amb este fi, formalitzen el present acord marc de col·laboració d'acord amb les següents   
Clàusules  
Primera. Finalitat de l'acord marc   
L'objecte del present conveni consistix en l'establiment del marc general en què els centres de l'AVS i el seu personal, d'un costat, i la CIPF per un altre, podran col·laborar per a dur a terme activitats relacionades amb la investigació científica i l'aplicació tecnològica, a través de les modalitats previstes en la clàusula següent.  
Segona. Modalitat de col·laboració   
a) Execució de projectes i programes d'investigació i desenvolupament, així com aplicació tecnològica que s'ha de fer als centres, instituts, departaments o altres unitats de l'AVS i/o en departaments de la CIPF, especialment utilitzant les plataformes tecnològiques habilitades per a això (seqüenciació, proteòmica, bioinformàtica, etc.).   
b) Assessorament recíproc, suport mutu i intercanvi d'informació en temes de foment, desplegament i seguiment d'activitats científiques, per mitjà de l'elaboració d'informes, creació de grups de treball o altres formes d'assistència.   
c) Cooperació en programes de formació de personal investigador i tècnic.   
d) Organització i execució d'activitats comunes relacionades amb la promoció social de la investigació i el desenvolupament tecnològic.   
e) Intercanvi i col·laboració de personal, quan l'índole del treball així ho requerisca.   
f) Establiment d'unitats mixtes d'investigació i desenvolupament per a la realització d'activitats de mutu interés o col·laboració.   
g) Totes les que siguen considerades d'interés mutu, dins de les disponibilitats de les parts i de les activitats que constituïxen els seus fins.   
Tercera. Normes de funcionament   
Els projectes de cooperació o col·laboració derivats del present acord marc requeriran la formalització dels corresponents contractes o convenis específics, i se sotmetran als termes i condicions que s'incloguen en estos i als d'este document.   
Quan es tracte de sol·licituds d'aplicació tecnològica entre ambdós institucions, com a servicis de seqüenciació, proteòmica, etc., per mitjà de la utilització de la instrumentació i equipament de què els centres disposen, es regiran directament per les normes generals que tinguen establides les dites institucions.  
Personal:  
Investigadors o tècnics, tant de l'AVS com de la CIPF, amb l'autorització prèvia per les parts, podran fer estades en l'altra entitat. Este personal estarà obligat, en este cas, a complir les normes o reglaments interns que regisquen en el centre en el qual duguen a terme l'estada. Cada una de les parts continuarà assumint la remuneració del seu personal i les seues obligacions.   
Equipament:  
Els béns d'equip aportats d'una banda en un programa o projecte d'investigació comuna seran sempre de la seua propietat, llevat que, amb un informe previ corresponent, s'establisca una altra cosa en el corresponent conveni específic. La propietat dels béns immobles o equips adquirits o construïts en el marc d'un programa o projecte comú serà determinada, en cada cas, en el contracte o conveni específic que se subscriga, i inscrita en l'inventari corresponent.   
Quarta. Publicitat de resultats   
Tant en publicacions com en patents es respectarà sempre la menció als autors del treball que, en estes últimes, figuraran en qualitat d'inventors.   
Com a principi general d'enteniment s'estimarà que no pot ser difosa ni presentada a públic coneixement cap informació que poguera menyscabar els drets de propietat industrial que es deriven del treball comú.   
Per això, aquells resultats que, si no són en si mateixos objecte de patent o protecció, pogueren inhabilitar, per la seua publicació o difusió, el reconeixement de propietat sobre un procés, producte o model d'utilitat, hauran de ser considerats com a matèria reservada i no difusible.   
Cinquena. Propietat intel·lectual i explotació de resultats   
Quan en els projectes d'investigació realitzats a l'empara d'este acord marc s'obtinguen resultats susceptibles de protecció o explotació industrial, esta es realitzarà a través de la CIPF.   
Sisena. Aportació econòmica  
La firma del present acord no suposa cap compromís econòmic per a cap de les dues parts  
Setena. Causes d'extinció.  
Són causes d'extinció del conveni:  
a) L'acord mutu de les parts.  
b) Desaparéixer les circumstàncies que el van originar.   
c) La renúncia per qualsevol de les parts, cosa que s'ha d'anunciar amb tres mesos d'antelació.  
d) L'incompliment manifest de les obligacions assumides per qualsevol de les parts.  
Huitena. Entrada en vigor i duració   
Este acord entrarà en vigor en el moment de la seua firma i tindrà una duració de cinc anys, renovables de manera expressa per períodes iguals. No obstant l'anterior, qualsevol de les parts pot, en tot moment, formular denúncia escrita davant de l'altra amb una antelació mínima de tres mesos a la data d'expiració del termini convingut o d'alguna de les seues pròrrogues.   
Novena. Litigi  
Si és el cas, les parts sotmetran les divergències que pogueren plantejar-se amb vista a la interpretació i compliment del present acord, així com dels contractes o convenis específics a què done lloc, en el si del patronat de la CIPF.  
I en prova de conformitat firmen en dos exemplars el present acord marc en el lloc i la data dalt indicats,  
Per l'Agència Valenciana de Salut: Manuel Cervera Taulet  
Per la Fundació Centre d'Investigació Príncep Felip: Rubén Moreno Palanques